**Међународни дан превенције против вршњачког насиља**

''Широм света се последње среде у фебруару обележава као Дан борбе против вршњачког насиља. Све је почело 2007. године, када је група активиста у једној канадској провинцији покренула иницијативу након што је канадски ученик Чарлес МекНил у школу дошао са розе мајицом на себи и због тога претрпео ругање и вербално насиље од својих вршњака. Ученик је розе мајицу обукао у знак подршке својој оболелој мајци од карцинома дојке. Активисти су купили 50 розе мајица и поделили их његовим вршњацима у школи који су их носили као подршку дечаку. Ученици су почели и сами да долазе у школу облачећи розе мајице, које су тако постале симбол борбе против вршњачког насиља у школама који се широм света обележава последње среде у фебруару*.*''

Обележавање овог дана има за циљ промовисање толеранције, емпатије, поштовања различитости, развијања сарадње и оснаживање за ненасилно решавање конфликата.

Туче, вређања, вербална и психичка малтретирања и све присутнија понижења на друштвеним мрежама – то су одлике вршњачког насиља. Дешава се најчешће у школама и може трајно да оштети или уништи нечији живот.

Вршњачко насиље је истицање моћи агресијом. Дефинише се као негативна вербална или физичка акција која има непријатељске намере, узнемирује жртву и понавља се током времена. Понављањем злостављања насилници повећавају своју моћ, а жртве своју губе.

Свако насиље и дискриминација се може спречити па тако и наша школа одржава атмосферу која:

1. развија и негује културу понашања свих ученика, родитеља и запослених;

2. не толерише насиље и дискриминацију и не ћути о њему;

3. развија свест и одговорност свих о заштити и безбедности;

4. обавезује на поступање све актере живота школе који имају сазнање о насиљу или било какву сумњу у вршењу дискриминације.

Наша школа има Програм заштите од дискриминације и насиља, где је општи циљ да школа буде безбедно и подстицајно место чиме се остварује право сваког детета да буде заштићено од свих облика насиља. Такође важи и за запослене да је Школа дужна да интервенише увек када постоји сумња или сазнање да запослени трпи насиље од стране ученика, родитеља или трећег лица. Ово се постиже применом мера и програма **превенције,** ради стварања безбедне средине, и мера **интервенције** у ситуацијама када се јавља насиље, злостављање и занемаривање.

И као што смо већ споменули,

* **О насиљу се не ћути!**
* **Насиље се не толерише!**
* **Насиље нема оправдање!**

Педагог, Весна Петковић

 Координатор Тима за заштиту од насиља